RS จับมือ OTT ขยายฐานคนดูเพิ่ม “ละครดัง-ซีรีส์ฮิต” เสริมแกร่งรายได้
ช่อง 8 ธุรกิจในเครืออาร์เอส ร่วมพันธมิตร OTT เพื่อขยายฐานผู้ชมเพิ่ม “ละครดัง-ซีรีส์ฮิต”ให้คนรุ่นใหม่ในยุคดิจิทัล ผลักดันให้ธุรกิจละครโทรทัศน์ของไทยยังเติบโตต่อไปได้ พร้อมเพิ่มรายได้และเสริมความแข็งแกร่งอย่างต่อเนื่อง
20 ก.ค. 2564

ในฐานะที่สถานีโทรทัศน์ช่อง 8 ธุรกิจในเครืออาร์เอส กรุ๊ป เป็นหนึ่งในสถานีโทรทัศน์ชั้นนำของประเทศไทยที่มีความแข็งแกร่งทั้งในด้านการผลิตคอนเทนต์ และการเข้าถึงฐานผู้ชมที่มีอยู่ทั่วประเทศโดยเฉพาะในหัวเมืองใหญ่และต่างจังหวัด สถานีโทรทัศน์ช่อง 8 จึงมองเห็นโอกาสในตลาดวิดีโอสตรีมมิ่งแบบ OTT ที่มีการเติบโตอย่างต่อเนื่อง สอดรับกับไลฟ์สไตล์ผู้บริโภคที่เป็นคนรุ่นใหม่ในยุคดิจิทัล จึงเดินหน้าขยายฐานผู้ชมกลุ่มนี้ด้วยการสร้างพาร์ทเนอร์ทั้งในประเทศและต่างประเทศ นำลิขสิทธิ์คอนเทนต์ที่มีอยู่ รวมถึงผลิตคอนเทนต์ใหม่เพื่อนำไปฉายบนช่องทางของวิดีโอสตรีมมิ่ง  ซึ่งเป็นหนึ่งในกลยุทธ์ “เก้าอี้สี่ขา” เพื่อเพิ่มรายได้และเสริมความแข็งแกร่งให้กับช่อง 8 รวมถึงผลักดันให้ธุรกิจละครโทรทัศน์ของไทยยังเติบโตต่อไปได้
โดยนายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า ภาพรวมของอุตสาหกรรมสื่อโฆษณาในช่วงที่ผ่านมาแม้จะหดตัว จากผลกระทบของการแพร่ระบาดของโควิด-19 แต่ด้วยความแข็งแกร่งของโมเดลธุรกิจ Entertainmerce ที่แตกต่างและไม่เหมือนใคร ทำให้ที่ผ่านมา สถานีโทรทัศน์ช่อง 8 สามารถเกาะกลุ่มผู้นำทีวีดิจิทัลได้ ด้วยจุดยืนและจุดแข็งที่ชัดเจน ทั้งข่าว ละคร วาไรตี้ และมวย ที่ประสบความสำเร็จอย่างต่อเนื่อง โดยยังคงมุ่งเน้นกลยุทธ์ “เก้าอี้สี่ขา” ในการบริหารความเสี่ยง ที่สร้างรายได้แบบค้ำยันซึ่งกันและกัน ด้วยการวางเป้าหมายสร้างรายได้ช่อง 8 ให้แข็งแรงจากศักยภาพภายในอย่างแท้จริง ไม่พึ่งพารายได้ช่องทางใดมากเกินไป และมุ่งมั่นทำงานร่วมกับพาร์ทเนอร์อย่างจริงจัง เพื่อสร้างการเติบโตตามที่ตั้งไว้
ด้านนางสาวนงลักษณ์ งามโรจน์ หัวหน้าเจ้าหน้าที่บริหารสถานีโทรทัศน์ช่อง 8 เปิดเผยว่า ขณะนี้ช่อง 8 จับมือกับพันธมิตร OTT ชั้นนำ ไม่ว่าจะเป็น WeTV และ AIS PLAY เสิร์ฟซีรีส์ละครดังทั้ง Finished Program หรือละครที่กำลังฉายอยู่ ก็สามารถรับชมได้ทันทีหลังจากละครฉายจบทางหน้าจอ รวมแล้วกว่า 20 เรื่อง ทั้งยังมีภาพยนตร์ดังในอดีตตั้งแต่ยุค 90 และออริจินัล คอนเทนต์อีกกว่า 50 เรื่อง ซึ่งสามารถรับชมได้อย่างจุใจ สอดรับกับพฤติกรรมผู้บริโภคในปัจจุบัน จากสถานการณ์ที่มีการแพร่ระบาดของโควิด-19  ทำให้ผู้คนอยู่บ้านมากขึ้น ส่งผลให้ทั้งทีวีมีเรตติ้งสูงขึ้น และตลาดวิดีโอสตรีมมิ่งแบบ OTT ได้รับความสนใจและเติบโตต่อเนื่อง ตามกลยุทธ์On air และ on demand เพราะผู้ชมสามารถเพลิดเพลินกับบริการสตรีมมิ่งไม่ว่าเมื่อใดหรือที่ไหนก็ได้โดยไม่จำกัด
ทั้งนี้ เพื่อเป็นการสร้างรายได้ และเพิ่มเรตติ้งให้กับช่อง 8 เราจึงเน้นการนำเสนอคอนเทนต์ให้ตรงกับกลุ่มเป้าหมายทั้งทางหน้าจอทีวี และผู้ชมผ่านวิดีโอสตรีมมิ่ง สำหรับทีวีเน้นที่การจัดสรรคอนเทนต์ที่หลากหลายให้เหมาะในแต่ละช่วงเวลาเพื่อเจาะกลุ่มผู้ชมได้อย่างแม่นยำ ส่วนทาง OTT จะมีออริจินัลคอนเทนต์ที่เป็นซีรีส์หลากหลายแนว อาทิ ซีรีส์วาย ซีรีส์โรแมนติกคอมมาดี้ และซีรีส์พีเรียด อย่างไรก็ตาม ช่อง 8 เน้นว่าจะต้องฉายได้ทั้งบนหน้าจอทีวีและในวิดีโอสตรีมมิ่ง ทั้งหมดนี้เพื่อเสริมศักยภาพด้านการแข่งขัน และตอกย้ำความเป็นผู้นำด้านคอนเทนต์ของช่อง 8 ให้ชัดเจนยิ่งขึ้น
ล่าสุด ช่อง 8 ได้นำละครท็อปฮิตลงในแพลตฟอร์มของ WeTV เช่น เรือนร่มงิ้ว ขุมทรัพย์ลำโขง เรยา และอื่นๆ อีกมากมายรวมแล้วกว่า 10 เรื่อง พร้อมสานต่อความร่วมมือกับ WeTV ปลุกกระแสซีรีส์จีนฟีเวอร์ ซึ่งเป็นหนึ่งในคอนเทนต์ที่ได้รับความนิยมเป็นอย่างมาก โดยนำซีรีส์จีนพากย์ไทยเรื่องดัง ‘สามชาติ สามภพ ลิขิตเหนือเขนย’ ที่มียอดการรับชมสูงสุดบนแอปพลิเคชัน WeTV ประเทศไทยในปี 2563 และยังเป็นซีรีส์ที่มียอดการรับชมมากกว่า 8 พันล้านวิวในประเทศจีน มาฉายโดยเริ่มตอนแรกในเดือนสิงหาคมนี้ ตามด้วยซีรีส์จีนเรื่องอื่นๆ อีกมากมายรวม 10 เรื่อง อาทิ ‘ข้านี่แหละองค์หญิงสาม’ และ ‘ลิขิตจันทรา’ เป็นต้น เพื่อดึงผู้ชมกลุ่มใหม่ๆ และขยายฐานไปสู่ผู้ชมที่ชื่นชอบคอนเทนต์จีนให้เข้ามารับชมบนหน้าจอให้มากขึ้น รวมไปถึงเตรียมจัดแคมเปญพิเศษให้ผู้ชมได้ร่วมสนุกเพื่อลุ้นรางวัล และสิทธิพิเศษต่างๆ อีกมากมายผ่านทาง WeTV และช่อง 8 โดยคาดว่าการนำซีรีส์จีนมาฉายบนหน้าจอช่อง 8 ในครั้งนี้ จะมียอดผู้ชมเพิ่มขึ้น 15%
“นอกจากนี้ ทางช่องยังพูดคุยกับพันธมิตรอย่าง AIS PLAY เตรียมผลิตออริจินัลซีรีส์ “เจนนี่ กลางวันครับ กลางคืนค่ะ เพื่อเตรียมออกอากาศบนแพลตฟอร์ม AIS PLAY และทางหน้าจอช่อง 8 อีกด้วย การร่วมมือกับพันธมิตร OTT ชั้นนำต่างๆ เป็นการเสริมความแข็งแกร่งให้กับกลุยทธ์ “เก้าอี้สี่ขา” ซึ่งทำรายได้เพิ่มขึ้นให้กับช่อง 8 มากถึง 37% ในไตรมาสที่ผ่านมา”นางสาวนงลักษณ์กล่าว